'Dokter' by lisensietoetssentrum vasgetrek | Maroela Media
Tshwane Metropolisie. (Argieffoto)
'n Man wat hom as 'n dokter voorgedoen en glo mediese sertifikate by die Waltloo-lisensietoetssentrum in Pretoria uitgereik het, is in hegtenis geneem.
Sr.supt. Isaac Mahamba, woordvoerder van die Tshwane Metropolisie (TMPD), sê metropolisiebeamptes het inligting ontvang dat 'n persoon by die toetssentrum hom as 'n dokter voordoen en mediese sertifikate uitreik aan persone wat aansoek om hul openbare bestuurderspermitte doen of dié permitte wil laat hernu.
"Die wenk is ontvang deur 'n TMPD-beampte wat by die Waltloo-lisensiëringsdepartement gestasioneer is," sê Mahamba. "Die beampte het die man genader en hy het aan hom bevestig dat hy inderdaad mediese sertifikate uitreik en dat hy 'n gekwalifiseerde mediese dokter is."
Volgens Mahamba het beamptes die Raad vir Gesondheidsberoepe van Suid-Afrika gekontak om vas te stel of die man se bewerings waar is. "Dié raad het die metrobeampte in kennis gestel dat die dokter onwettig praktiseer aangesien sy mediese lisensie opgeskort is."
Die 50-jarige man is in hegtenis geneem en sal binnekort op aanklag van bedrog in die hof verskyn.
Miskien moes die "Dokter" eerder die "toestand" van die Watloo Stasie aangespreek het met n oorplanting of twee!
Hy het seker vele lisensies ge-dokter….
Stem saam met Gert van Wierdapark – dit gaan egter 'n intensiewe, lang operasie wees! Daar's BAIE ruimte vir verbetering. Dat mens ná jy aansoek gedoen het vir die hernuwing van 'n bestuurderslisensie weer in 'n nuwe, ellelange ry moet gaan val om te betaal, terwyl kassiergetalle een oomblik iets soos 6 kan wees, net om die volgende oomblik 1 te wees – vermoedelik teetyd. Hulle kan gaan leer by Binnelandse Sake, Centurion waar 'n nommerstelsel bestaan. Steeds tydsaam, maar ordes beter!
Van mens by die Waltloo toetsentrum aankom word jy oorweldig deur sogenaamde "helpers" wat jou van die wal af in die sloot help, tensy jy bereid is om so R300 plus uit te haal, dan gebeur alles vinnig. En sou jy enige iets kort, kan dit gereel word vir nog n ekstra paar rand. Nee wat, daai plek lyk sommer soos n korrupte nes, om nie te praat van onveilig voel nie